Larry Flint oli  kindlasti stiilipuhtam pornokunn, kui mina suudaks olla. Aga mida mina teeks, kui ma oleks pornokunn? Ma arvan, et ma elaks oma elu edasi enamvähem samamoodi, ainult väikeste muutustega. Ma ilmuksin vahest seminari äratorgitud veenidega. Ja muidugi limusiiniga, mis oleks peegelklaasidega, pikk, roosa ja piki autot kapotist pidurituledeni kulgeva karvase punkariharjaga. See hari oleks alati korralikult pestud ja kammitud. Lossi tänava õppehoone ette ei mahuks enam keegi teine parkima, kui mina seminaril olen.  Ma saaks selle eest muidugi sõimata, aga suhtuks sellesse üleolevalt. Oma limusiinist välja astuks ma alati aegluubis, üleni roosas ja lillas ja sädelevates litrites, suus kallis sigarett, käes viskiklaas. Ülenurmel seisaks minu reaktiivlennuk, mis oleks sädelev-kuldne ja peenisekujuline. Tiibadega peenise kujuline siis, hehehehh. Aegajalt, näiteks mõnel korteriläbul, tabaks mind lahke meel ja ma viiks kogu rahva oma peenisekujulise reaktiivlennukiga Riosse paariks päevaks pidutsema.    Kõnepruuk  oleks mul ka ülbe, näiteks teadusfilosoofia seminaril võiks ma endale lubada midagi sellist: "Diigige Kuhni teadusrevolutsioonide struktuuri, see on kõige coolim shit!" Või: "Respekt Popperile, aga tema falsifikatsionism on ajaloolises vaates ju sama ebaadekvaatne, kui tuvi takutehases." Vahest külastaks ma lihtsalt möödaminnes füüsikahoonet, astuks sisse teoreetilise füüsika seminarile ja peale ettekande lõppu ütleks: "Lülitage oma larüngofon nüüd rahulikult välja, ma näitan teile, kuidas luukas teie  naiivinduktivistlikust jurajahust õlut teeb." Ja lükkaks veenvalt, Powerpointi kasutades, ümber ettekande põhiteesid.    Mul oleks päris kõva level ka inimeste ärarääkimises. Näiteks raamatukogus, kui laenutaja-tädi ütleb mulle, et raamat mida ma soovin, on ainult kohapeal lugemiseks, siis ma paneks viskiklaasi tasakesi letile, paneks käe talle õlale niimoodi, et tema, mitte mina, kummardub üle leti ja ütleks vaiksel üllarjörberglikul häälel midagi talle kõrva sisse, mille peale ta lihtsalt sulades  mulle raamatut tooma voolaks.    Kindlasti tahaksin ma Tartu linnapilti huvitavate asjadega ilmestada. Suvel võiksid Rüütli tänaval ja Pirogovil kõndida kenad bikiinides neiud, kes meeldiva vestluse järel on nõus ka oma telefoninumbrit andma. Linnaliinibussid oleksid pealt lahtised ning bussijuhi pea kohal oleks lava, kus mängiks alati mõni päris hea bänd ja reisijad saaksid sellele näppu visata. Võimalik, et ma palkaks kõik Supilinna parmud Emajõe äärde iganädalasele kooriproovile, minu  dirigeerimisel. Lisaks ostaks ma ära kõik reklaampinnad Tartus ja kirjutaks sinna heade raamatute ja filmide soovitusi. Ja päris kindlasti produtseeriks ma ALO-TV's alaealistele keelatud hilisõhtust seriaali "ALO-TV Nights".    Jahh... hea oleks olla pornokunn.